3. ievilkums. Piemēri spēkā esošo tiesību aktu regulējuma vienkāršošanai ·Priekšlikums par PVN modernizāciju uzņēmumu pārrobežu e-komercijas darījumiem ar patērētājiem (COM(2016) 757). Šā priekšlikuma mērķis ir vienkāršot sarežģītās PVN saistības attiecībā uz pārrobežu e-komerciju un radīt vienlīdzīgus konkurences apstākļus ES un trešo valstu uzņēmumiem, kuri bieži vien nodarbojas ar neatbilstošu tirdzniecību, kam netiek piemērots PVN. Ar priekšlikumu paredzēts samazināt uzņēmumu PVN saistību izpildes izmaksas par EUR 2,3 miljardiem gadā, sākot no 2021. gada, un vienlaikus palielināt dalībvalstu PVN ieņēmumus par EUR 7 miljardiem. ·Priekšlikums regulai, ar ko izveido vienotu digitālo vārteju, lai nodrošinātu informāciju, procedūras, palīdzību un problēmu risināšanas pakalpojumus (COM(2017)256). Pastāv būtiski šķēršļi gan iedzīvotājiem, gan uzņēmumiem, kuri vēlas pārcelties uz citu ES valsti, pārdod preces vai sniedz pakalpojumus citā ES valstī. Ir ļoti svarīgi, lai tie, kas vēlas izmantot vienotā tirgus priekšrocības, spētu tiešsaistē atrast sev aktuālu, precīzu un saprotamu informāciju, kā arī tiešsaistē piekļūt administratīvajām procedūrām un tās īstenot, taču tas joprojām mēdz būt sarežģīti, atņem daudz laika un ir dārgi, ja vispār ir iespējams. Attiecībā uz informāciju uzņēmumi varētu ietaupīt no EUR 11 līdz 55 miljardiem gadā, ja tie pētītu tikai deviņas ar savu darbību saistītas uzņēmējdarbības jomas. Vēlamais risinājuma variants par 60 % samazinātu 1,5 miljonus stundu, ko iedzīvotāji pašlaik tērē, tiešsaistē pētot septiņus galvenos jautājumus pirms došanās uz ārzemēm. ·Priekšlikums regulai par Eiropas uzņēmējdarbības statistiku (COM(2017) 114). Pašreizējā sistēma Eiropas uzņēmējdarbības statistikas sagatavošanai ir sadrumstalota dažādās regulās, kuras attiecas uz konkrētām jomām. Tas rada savākto datu nekonsekvenci un padara neefektīvu to sagatavošanu. Jaunais priekšlikums atcels 10 spēkā esošos tiesību aktus un nodrošinās vienotu tiesisko regulējumu uzņēmējdarbības statistikas sagatavošanai un apkopošanai. Paredzams, ka šis priekšlikums nodrošinās kvalitatīvākus statistikas datus un novedīs pie tā, ka tiks racionalizēti valstu statistikas sagatavošanas procesi un samazināts statistikas sniegšanas slogs respondentiem, kuri sniedz datus. Paredzams, ka jaunais priekšlikums samazinās uzņēmumu administratīvo slogu par vismaz 13,5 % gadā, un tajā būtiska nozīme būs ietaupījumiem ES iekšējās tirdzniecības statistikas sagatavošanā. ·Regulas par Eiropas tirgus infrastruktūru pārskatīšana (Noteikumi par ārpusbiržas atvasinātajiem instrumentiem, centrālajiem darījumu partneriem un darījumu reģistriem) (COM(2017)208). Priekšlikumā ir izklāstīti vairāki plānoti spēkā esošās regulas grozījumi, it īpaši par noteikumu vienkāršošanu un nesamērīgu izmaksu un šķēršļu novēršanu mazajiem uzņēmumiem finanšu sektorā, neapdraudot finanšu stabilitāti. Visu vēlamo risinājuma variantu apvienotā ietekme, kas aprēķināta tikai ietekmes novērtējuma vajadzībām, samazina izmaksas par EUR 2,3 līdz 6,9 miljardiem nemainīgu (vienreizēju) izmaksu izteiksmē un par EUR 1,1 līdz 2,66 miljardiem darbības izmaksu izteiksmē. ·Priekšlikums regulai par Enerģētikas savienības pārvaldību (COM(2016) 759). Priekšlikums ļaus ievērojami samazināt administratīvo slogu dalībvalstīm, Komisijai un citām ES iestādēm, racionalizējot pašreizējās plānošanas un ziņošanas prasības enerģētikas un klimata jomā, kas ir sadalītas pa daudziem dažādiem juridiskajiem instrumentiem ar atšķirīgiem ziņošanas cikliem. Ar šo priekšlikumu tiek integrēti, racionalizēti vai atcelti vairāk nekā 50 spēkā esošie plānošanas, ziņošanas un uzraudzības pienākumi. Ir gaidāms, ka tas radīs vairāk nekā EUR 3,4 miljonu ietaupījumus administratīvajās izmaksās. ·Priekšlikums direktīvai par ceļu lietotāju nodevu elektroniskās iekasēšanas sistēmu savstarpēju izmantojamību un informācijas par ceļu lietošanas maksu nesamaksāšanu pārrobežu apmaiņas veicināšanu Savienībā (COM(2017) 280). Šis priekšlikums novērš Eiropas ceļu nodevu iekasēšanas sistēmu un infrastruktūras vājo sadarbspēju, atvieglojot jaunu pakalpojumu sniedzēju ienākšanu tirgū un ļaujot piegādāt transportlīdzekļu īpašniekiem tehniski mazāk sarežģītas transportlīdzekļos iebūvētas ierīces (kas nav GPS). Tiek lēsts, ka nepietiekama sadarbspēja rada nevajadzīgas izmaksas EUR 334 miljonu apmērā gadā. ·Priekšlikums, kura mērķis ir grozīt ierobežojumus attiecībā uz bīstamu vielu izmantošanu elektriskās un elektroniskās iekārtās (COM(2017) 38). Ierosinātie pasākumi ļautu atjaunot sekundāro tirgu un palielinātu dažu iekārtu rezerves daļu pieejamību. Tiktu samazinātas izmaksas un administratīvais slogs uzņēmumiem un valsts iestādēm, tiktu radītas papildu iespējas remonta nozarei un attiecībā uz sekundāro pārdošanu, kā arī būtu labvēlīga sociālā ietekme, tostarp uz ES slimnīcām, ļaujot pēc 2019. gada ietaupīt aptuveni EUR 170 miljonus ar iespēju pārdot un pirkt lietotas medicīnas ierīces. Ērģeļu ar stabulēm izslēgšana no direktīvas darbības jomas palīdzēs izvairīties no tā, ka tiek zaudēti līdz 90 % no šīs nozares darbvietu, un no EUR 65 miljonu zaudēšanas gadā līdz 2025. gadam.